*Domni Martène error anno praecedenti citatus etiam in hoc anno deprehenditur : tredecim nempe statuta tamquam ad annum 1253 pertinentia sunt citata in *Thesauro*, t. IV, col. 1399-1400, qui iterum quatuor ex illis sub anno 1263 repetit col. 1422.* *Omnia haec decreta in eorum authentico anno infra invenies.* Anno Domini millesimo ducentesimo quinquagesimo tertio statuta sunt apud Cistercium tempore Capituli generalis.  1  Diffinitioni anno praeterito latae super paternitate abbatiarum monialium, ubi dicitur ut quicumque abbas alicuius abbatiae monialium paternitatem possedit decennio, additur quod nomine suae abbatiae, et quicumque visitaverit aliquam abbatiam monachorum sive monialium ponat in carta suae visitationis cuius auctoritate dictam faciat visitationem.  2  Quoniam grave onus Ordinis et gravamen redundare posset in posterum, districte et sub poena inobedientiae inhibetur abbatibus universis, ne ad cuiuscumque precum instantiam pro pace interfectorum inter amicos superstites reformanda, seu alia quacumque de causa assumant sibi procurare seu impetrare missarum suffragia a Capitulo generali, nec super hoc litteras saecularium recipiant vel asportent.  3  Petitio abbatis de Caravalle in Lombardia de non suscipiendo hospites per biennium, exauditur ; hoc idem conceditur Locedii et Septem Fontium abbatibus et conceditur abbati de Loco Sanctae Mariae in Anglia ut, durante causa quam habet arduam, ad susceptionem hospitum minime teneatur.  4  Petitio nobilis domini comitis Leicestris de anniversario piae recordationis patris et matris suae et liberorum suorum solemniter in crastino sanctorum Ioannis et Pauli in conventu faciendo sedendo tamen, quod anniversarium privatim pro patre suo fieri consueverat per universum Ordinem, exauditur.  5  Pro reverendo patre domino Albanensi episcopo cui concessum fuerat plenarium servitium per Ordine universum, persolvatur, et fiat eius anniversarium octavo idus ianuarii per Ordinem universum.  6  Pro illustrissima domina Blancha regina Franciae iam defuncta fiat in anno praesenti duplex servitium, et duplex in sequenti et solemniter fiat anniversarium quarto kalendas decembris per Ordinem universum.  7  Petitio reverendi patris domini Stephani tituli Sanctae Mariae transtiberinae presbyteri cardinalis, devotissimi amici Ordinis et defensoris, qui petiit unam collectam pro defunctis diebus singulis dicendam post eius obitum in missa pro defunctis in abbatia de Palatiolis tantum, quam ipse fundavit et de plenario servitio, necnon et de anniversario ipsius post eius obitum faciendo per universum Ordinem, exauditur.  8  Petitio abbatis de Alta Christa de duabus missis, in conventu suo tantum, celebrandis die sanctorum Mauricii sociorumque eius, maxime cum ibidem multae reliquiae dictorum sanctorum, ut asseritur, exauditur.  9  Petitio abbatum de Polonia de faciendo festo sancti Audeberti in abbatiis ipsorum, exauditur.  10  Petitio venerabilis patris domini episcopi Agetnen de uno monacho religioso et honesto secum habendo de sua dioecesi, dummodo honestis deputetur officiis, exauditur.  11  Petitio nobilis dominae de Monte Sancti Ioannis de uno converso de domo Firmitatis secum habendo, dummodo honestis deputetur officiis, exauditur.  12  Petitio abbatis Belli montis de faciendo anniversario in domo sua pro principe Antiochiae, exauditur.  13  Petitio venerabilis patris sanctae Coloniensis ecclesiae archiepiscopi de associando beneficiis et orationibus Ordinis Godefridum, militem suum nuper interfectum, exauditur ; et hoc per abbatem Vallis Sancti Petri dicto archiepiscopo ex parte Capituli intimetur.  14  Inspectio abbatiae monachorum de Bisso in Polonia quam vult fundare nobilis vir Casimirus dux Poloniae, de Andreo et de Compuenetia committitur abbatibus in plenaria Ordinis potestate qui ad locum personaliter accedentes, pensatis omnibus quae secundum Ordinem sunt pensanda, quid invenerint sequenti anno renuntient Capitulo generali.  15  Inspectio loci ad quem petunt transferri comes de Friborc et frater eius abbatiam monialium de Rital, de Paris et de Sancto Urbano committitur abbatibus in plenaria Ordinis potestate qui personaliter accedentes ad locum, etc., et quid inde, etc.  16  Inspectio abbatiae de Ordine sancti Benedicti scilicet de Monte, archiepiscopatus Ravennensis, de Sancta Maria in plano Esine et Sancti Angeli Camerinensis dioecesis quae Ordini nostro volunt incorporari, de Sancta Maria in Strata et de Cliant committitur abbatibus qui ad loca ipsa personaliter accedentes pensatis omnibus, etc., et quid inde, etc.  17  Inspectio loci in quo vir religiosus archidiaconus Mediolanensis petit aedificari abbatiam monachorum, de Cherreto et de Capite latus committitur abbatibus qui ad locum, etc., et quid inde, etc., et sit filia Caraevallis.  18  Querela abbatis de Rievalle contra abbatem et conventum de Bellalanda, de Furnesio, de Fontibus et de Mira valle abbatibus iterato committitur in plenaria Ordinis potestate iudicio terminanda, qui sine morae dispendio si alteram partium contra alteram invenerint excessisse, iuris ordine servato procedant celeriter et emendent in qua super hiis de cetero non oporteat commissionis mandatum innovari, et quid inde, etc.  19  Querela abbatis de Florano contra abbatem de Rineto, de Pontealto abbate committitur in plenaria Ordinis potestate pace, etc., et quid inde, etc.  20  Querela abbatis et conventus de Mazat nigri Ordinis contra abbatem de Monte petroso nostri Ordinis, de Septem Fontibus et de Valle lucida abbatibus committitur in plenaria Ordinis potestate pace vel, etc., quia in hoc consensit procurator dictorum abbatis et conventus de Mazat, qui dictam querelam detulit ad Capitulum generale, et quid inde, etc.  21  Querela abbatis Fontineti contra abbatem Quintiaci, de Pruliaco, de Landesio et de Reigniaco abbatibus committitur in plenaria Ordinis potestate pace etc., et quid inde, etc.  22  Cum querela gravis de abbate Vallis Sanctae Mariae delata fuit ad Capitulum generale qui de manu nobilis dominae Isabellae relictae domini Bochardi Montis morae, non ad se retraxit executionem dicti mariti sui in grave dispendium dicti testamenti et *opprobrium* Ordinis, ut dicitur, tepide et pusillanimiter se habuerit, nec ad exequendum processit ut debuit, praecipitur auctoritate Capituli generalis ut praeteritam culpabilem negligentiam subsequentis diligentiae celeritate recompenset, ita quod postposito omni timore, gratia, odio vel favore, infra Nativitatem Domini proxime sequentem testamenti executio consummetur.  23  Committitur autem a Capitulo generali de Caroliloco et de Regali monte abbatibus ut negligentiam dicti abbatis de Valle Sanctae Mariae si in aliquo de cetero culpabilis repertus fuerit, per censuram Ordinis debita punitione castigent, et quid inde, etc.  24  Conceditur abbati de Bildenans et filio suo de Bansinwer ut possint facere festum XII lectionum in domibus suis de sancta Wenefreda virgine et martyre. Hoc idem conceditur fieri de festo sancti Eduardi in abbatia Sancti Eduardi.  25  Propter multa miracula quae Dominus dignatus est facere meritis fratris Ioannis monachi Longipontis, quondam domini Montismirabilis, conceditur a Capitulo generali ut in ecclesia ipsius abbatiae corpus dicti Ioannis honorifice sepeliatur.  26  Quoniam gravis querela delata est Capitulo generali de monachis quibusdam de Ordine, praelatis Siriae et Cipri associatis, de Bellomonte in Siria et de Belloloco in Cipro abbatibus committitur in plenaria Ordinis potestate ut, inquisita super hoc diligentius veritate, dictos monachos prout viderint puniant, et si necesse fuerit ad *proprias* domos remittant in plenaria Ordinis potestate.  27  Abbates de Kirieleison et de Choro Benedicti in Hibernia qui iam per XIV annos non venerunt ad Capitulum generale ut propositum fuit in Capitulo a patre abbate, poenam peragant in Usibus constitutam et nihilominus sequenti anno venire non omittant. Abbas de Colle victoriae hoc eis denuntiet, et quid inde, etc.  28  Abbas Novi castri qui promovit in abbatem personam minus sufficientis litteraturae, quae propter insufficientiam suam oportuit postea ab officio suo amovere, secundum Ordinis instituta, tribus diebus sit in levi culpa, et quadraginta diebus extra stallum abbatis. Electores vero poenam peragant in Usibus constitutam.  29  Abbas de Fonte Sanctae Mariae quin non certificavit Capitulo generali utrum poenitentiam egerit sibi inflictam a Capitulo generali, poenam peragat in Usibus constitutam. Abbas de Runa hoc ei denuntiet.  30  De Sancto Galgano et de Ripalta abbates quibus commissa fuit inspectio abbatiae monachorum de Fancealm, Pisanae dioecesis, et nihil renuntiaverunt Capitulo generali, poenam peragant in Usibus constitutam. Abbas Sancti Anastasii de Urbe hoc eis denuntiet.  31  De monialibus Sanctae Crucis, Missenensis dioecesis, quae visae sunt, ut dicitur, Ordinis repugnare statutis et per malum apostasiae cervices suas de sub iugo Ordinis excutere, de *Walkerende* et de Sichem abbatibus committitur qui ad ipsas personaliter accedentes moneant ipsas et inducant cum effectu ut obedienter se habeant et quiete. Quae si salutis monita per eos non susceperint, modis omnibus secundum formam Ordinis procedendum fuerit, procedant contra ipsas auctoritate Capituli generalis in plenaria Ordinis potestate, et quid inde, etc. Abbas de Sichem hoc collegae suo denuntiet.  32  Cum illustrissimus rex Francorum Ludovicus, et inclytae recordationis Blancha, mater eius, una cum nobili prole sua nobilibus Attrebatensi et Pictaviae comitibus, et domina Isabella sorore eorumdem orationes ab Ordine tempore Capituli generalis personaliter petituri accesserint, licet fatigati ex itinere in Cistercio, non nisi de licentia Capituli generalis carnes comedere voluerunt, et hoc extra terminos, statimque discreto Ordinis iudicio sub certa poena statutum fuerit ne de cetero traheretur a posteris in exemplum, et nunc abbas Prulliaci ipsius regis liberos cum multitudine subsequentium et mulieribus in domum suam receperit et licet invitus intra terminos carnes sustinuerit ministrari, et mulieres ibidem pernoctare, ad cautelam futurorum diffinit et ordinat Capitulum generale ut dictus abbas Prulliaci viginti diebus sit extra stallum abbatis, tribus diebus eorum poenitentiam levis culpae peragere non omittat ; reliqua vero pars conventus dicat VII psalmos poenitentiales et privatim in ecclesia accipiat disciplinam ; parcitur autem omnibus personis officialibus a depositione ob ipsius dicti domini regis liberorum reverentiam et favorem.  33  Item abbas Sacri portus qui mulieres in domum suam sustinuit ingredi, et ibidem pernoctare, et carnes sustinuit eisdem intra terminos ministrari, decem diebus sit extra stallum abbatis et tribus diebus sit in levi culpa, uno eorum in pane et aqua. Prior vero et cellerarius domus tribus diebus poenitentiam peragant culpae levioris, parcitur autem eis a poena graviori propter dictorum liberorum domini regis reverentiam et favorem, et maxime cum una dominarum litteras domini Papae haberet, quarum auctoritate licite poterat ingredi.  34  Translationem abbatiae Belliloci iuxta civitatem Nicosiae, licet factam Capitulo generali irrequisito, ratificat et approbat idem Capitulum generale.  35  De fratre Bartholomeo dicto Speten monacho Morimundi in Lombardia, de quo per legitima documenta constat Capitulo generali quod manifestus existat conspirator, statuit et ordinat Capitulum generale ut poenitentiae conspiratorum subiaceat et de domo propria emittatur, non nisi per Capitulum generale reversurus ; conversi vero quos suae maliciae complices habuit ad nutum abbatis Caraevallis in Lombardia cui dictum committitur negotium in plenaria Ordinis potestate per censuram Ordinis castigentur, et quid inde, etc. Abbas de Capite lacus hoc ei denuntiet.  36  Illustri viro domino Alphonso comiti Pictaviae et Tholosae scribatur ex parte Capituli generalis ut vicecomitem Toarci moneat, inducat et compellat ad solutionem centum solidorum turonensium annui redditus in quibus annis singulis tenetur Capitulo generali et ad arreragia persolvenda. Quod si per praedictum comitem idem negotium non poterit expediri, committitur abbati de Pinu ut communibus expensis Ordinis ipsum conveniat per iudices delegatos et inde habeat litteras procuratorias Capituli generalis, et etiam litteras Capituli praesentet comiti memorato. Abbas de Castellariis hoc dicto abbati denuntiet.  37  Cum venerabilis pater dominus Ioannes presbyter cardinalis Sancti Laurentii in Lucina mandaverit Capitulo generali auctoritate Papae fieri infirmitorium in una grangia abbatiae Casaenovae, propter grangiarum et abbatiae distantiam, praecipit Capitulum generale ut mandatum domini Papae in hoc teneatur per omnia.  38  Viri religiosi abbas et conventus de Serse qui devote pro se petierunt orari ab Ordine, associantur beneficiis et orationibus Ordinis et inde habeant litteras Capituli generalis.  39  De magnae Ordinis misericordiae dispensatione conceditur a Capitulo generali ut frater Gosuinus quondam abbas Loci Sancti Bernardi, qui et depositus fuit per idem Capitulum generale, pro eo quod privilegiis et libertatibus Ordinis incaute renuntians in Curia domini Papae, obligavit se pro persona saeculari per sigillum suum, iterato possit in abbatem promoveri, dummodo aliud canonicum non obsistat. 